Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 581/09/1105	Bratislava V, 9.1.2015
EEČ : 2-12-6-2015

U Z N E S E N I E

Trestná vec:	obvinený XXXXX 
Zločin:	Prevádzačstvo spolupáchateľstvom podľa §20, §355 odsek 2 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
1./ v mesiaci október 2007 v Bratislave 2 na Dudvážskej ulici v podniku „77“ v úmysle získať pre seba priamo finančnú výhodu organizoval prevedenie dvoch štátnych príslušníkov Indie a to XXXXX, nar. 17.4.1979, bez dokladu a bez povolenie na pobyt v SR a XXXXX nar. 28.1.1989, bez dokladu a príslušného povolenia na pobyt v SR zo Slovenskej republiky do Rakúskej republiky v úkrytoch motorových vozidiel, na spáchanie uvedeného zločinu prevádzačstvo naviedol vo vyššie uvedenom podniku samostatne trestne stíhaného XXXXX, ktorému sľúbil za realizáciu prevedenia cudzinca bez dokladov 6 000,-Sk, k realizácii prevedenia XXXXX došlo dňa 17.10.2007 o 11.00hod na hraničnom prechode Bratislava - XXXXX, kde bolo zastavené ku hraničnej kontrole motorové vozidlo zn. Škoda 105 L, EČV: XXXXX, ktoré viedol XXXXX a v úkryte vozidla bol príslušníkom PZ nájdený XXXXX, 
2./ dňa 17.10.2007 v ranných hodinách v obci Rohovce v úmysle získať pre seba priamo finančnú výhodu pomáhal štátnemu príslušníkovi Indie XXXXX, nar. 28.1.1989 bez dokladu utiecť z Pobytového tábora Rohovce za účelom jeho naloženia do motorového vozidla zn. VW FOX, striebornej farby, EČV: BA 365 RB, ktoré viedol dňa 17.10.2007 XXXXX, ktorý štátneho príslušníka Indie XXXXX, nar. 28.1.1989 vyložil v garážach na Vavilovovej ulici, následne ho dňa 17.10.2007 v garážach naložili do úkrytu motorového vozidla zn. Škoda 105, tmavej červenej farby, EČV: XXXXX, ktoré viedol ku hraničnej kontrole na starší hraničný priechod Jarovce cesta XXXXX,

lebo je trestné stíhanie neprípustné podľa § 9 odsek 1 písmeno d

Odôvodnenie:
Vyšetrovateľ PZ PPZ ÚHCP NJBPNM uznesením sp. zn. UHCP-66/NJ-Z-09 zo dňa 21.10.2009 podľa §206 ods. 1 Tr. poriadku vzniesol obvinenie XXXXX pre zločin zločin prevádzačstva spolupáchateľstvom podľa §20, §355 ods. 2 písm. a/ Trestného zákona na skutkovom základe ako je uvedené v citovanom uznesení.

	Vyšetrovateľ dňa 2.1.2015 predložil spis prokurátorovi s návrhom na postup podľa § 215 ods. 1 písm. d/ s poukazom na § 9 ods. 1 písm. d/ Tr. poriadku. 

	Preskúmaním vyšetrovacieho spisu som zistil, že návrh vyšetrovateľa na zastavenie trestného stíhania je dôvodný.

Podľa §215 ods. 1 písm. d/, §9 ods. 1 písm. d/ Tr. poriadku prokurátor zastaví trestné stíhanie, ak je trestné stíhanie neprípustné podľa § 9(proti tomu, kto zomrel alebo bol vyhlásený za mŕtveho).

Podľa § 355 ods. 2 písm. a/ Tr. zákona kto v úmysle získať pre seba alebo iného priamo či nepriamo finančnú výhodu alebo inú materiálnu výhodu pre osobu, ktorá nie je štátnym občanom Slovenskej republiky alebo osobou s trvalým pobytom na území Slovenskej republiky, organizuje nedovolené prekročenie štátnej hranice Slovenskej republiky alebo prechod cez jej územie, alebo také konanie umožní, alebo v ňom pomáha, potrestá sa odňatím slobody na tri roky až osem rokov.

Zo správy NÚ Interpol Naí Dillí zo dňa 26.10.2014 vyplýva, že obvinený XXXXX zomrel v Indii v Unguture dňa 27.12.2011 pri dopravnej nehode, kde bol dňa 30.12.2011 vystavený aj úmrtný list.  

	Vzhľadom na uvedené skutkové a právne skutočnosti som rozhodol tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Dana
prokurátor